《记夜》
宋代·吕本中

残暑薰炙人，安梦不得长。忽蒙千里风，慰此六尺床。

高梧舞清千，上悬明月光。初知枕簟稳，未厌尘土忙。

中宵有臭虫，其大如蛣蜣。排闼触屏帐，怒欲凌空翔。

熟视不得名，但见两翼张。本草所不载，尔雅所未详。

夏虫盛百族，此物尤猖狂。东窗不得睡，幸无疾病妨。

惜哉有知物，点污此微凉。人生要更事，美恶无不尝。

悉除粪壤念，顿悟服食方。去为千丈松，凛然冲雪霜。

慎勿学瓜瓠，置身篱落傍。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。